Document ID: 32014D0733

NÕUKOGU OTSUS,
8. oktoober 2014,
Euroopa Liidu ja Senegali Vabariigi vahelise säästva kalanduse partnerluslepingu ja selle rakendamisprotokolli Euroopa Liidu nimel allkirjastamise ja ajutise kohaldamise kohta
(2014/733/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõikega 5,
võttes arvesse Euroopa Komisjoni ettepanekut
ning arvestades järgmist:
(1)
Euroopa Liit ja Senegali Vabariik on pidanud läbirääkimisi säästva kalanduse partnerluslepingu (edaspidi „leping”) ja selle rakendamisprotokolli (edaspidi „protokoll”) üle, millega nähakse ette liidu laevade kalapüügivõimalused Senegali Vabariigi suveräänsete õiguste või jurisdiktsiooni all olevates vetes.
(2)
Nende läbirääkimiste tulemusena parafeeriti leping ja protokoll 25. aprillil 2014.
(3)
Lepinguga tunnistatakse kehtetuks Senegali Vabariigi valitsuse ja Euroopa Majandusühenduse vaheline Senegali rannikuvetes kalastamise varasem kokkulepe, (1) mis jõustus 1. juunil 1981.
(4)
Lepingu artikliga 17 ja protokolli artikliga 12 on vastavalt ette nähtud kohaldada neid ajutiselt alates nende allkirjastamise kuupäevast.
(5)
Leping ja protokoll tuleks allkirjastada.
(6)
Selleks et liidu laevad saaksid kalapüüki jätkata, tuleks lepingut ja protokolli kohaldada ajutiselt, kuni nende sõlmimiseks vajalike menetluste lõpuleviimiseni,
ON VASTU VÕTNUD KÄESOLEVA OTSUSE:
Artikkel 1
Käesolevaga antakse luba allkirjastada liidu nimel Euroopa Liidu ja Senegali Vabariigi vaheline säästva kalanduse partnerlusleping ja selle rakendamisprotokoll, eeldusel et kõnealune leping ja protokoll sõlmitakse.
Lepingu ja protokolli tekst on lisatud käesolevale otsusele.
Artikkel 2
Nõukogu eesistujal on õigus määrata isik(ud), kes on volitatud lepingule ja protokollile liidu nimel alla kirjutama.
Artikkel 3
Lepingut kohaldatakse kooskõlas selle artikliga 17 ajutiselt alates lepingu allkirjastamise kuupäevast (2) kuni selle sõlmimiseks vajalike menetluste lõpuleviimiseni.
Artikkel 4
Protokolli kohaldatakse kooskõlas protokolli artikliga 12 ajutiselt alates selle allkirjastamise kuupäevast (3) kuni selle sõlmimiseks vajalike menetluste lõpuleviimiseni.
Artikkel 5
Käesolev otsus jõustub selle Euroopa Liidu Teatajas avaldamise päeval.
Luxembourg, 8. oktoober 2014

Labels: 19
5
6
18
15